Gandia presenta un amplia programació amb 21 activitats per a celebrar la 6a edició de 'Gandia Pride. Orgull Gandia'
04 juny 2021

## Gandia presenta un amplia programació amb 21 activitats per a celebrar la 6a edició de 'Gandia Pride. Orgull Gandia'04 juny 2021Última actualització: 04 juny 2021

![](../gestion/img/e0dcd86290442b47d6b3c2beff4b320b29fd5a9411ff7196ed57ff56fe4f3ead.jpg)  
  

La **regidora delegada d’Igualtat, Diversitat i Polítiques Inclusives, Juana Navarro,** acompanyada dels **representants del Col·lectiu de Lesbianes, Gais, Transsexuals i Bisexuals de la Safor (CLGS) i l’associació trans Dret a Ser Gandia, Ximo López i Maria Rico, respectivament,** junt al **president del Consell dels Joves de la ciutat, David Valiente,** ha presentat davant els mitjans de comunicació els projectes que aquest departament, en col·laboració amb les diverses associacions LGTBI+, han programat per a celebrar la 6a edició del ‘Gandia Pride. Orgull Gandia’ de cara al Dia del Orgull, esdeveniment internacional que es festeja el 28 de juny.  

Així, Navarro ha destacat “_el compromís de l’Ajuntament de Gandia en la defensa dels drets de les persones LGTBI+ i en la promoció de la igualtat_” amb l’aposta per aquest projectes, que, a més de tindre una dimensió artística i cultural, també destaquen per ser “_pedagògics, ja que ens mostra com és de diversa i complexa la nostra societat, en la que és fonamental respectar les persones independentment de les seues orientacions sexuals; on els drets humans han d’estar per damunt de tot, on es respecten els valors i es desenvolupe mesures per a potenciar la inclusió de tots i totes. Perquè la diversitat és una característica humana, una forma de veure el món i de viure la vida_ ”.

Respecte als diversos col·lectius que han col·laborat en l’execució de les activitats programades per a l’Orgull (CLGS, Consell dels Joves, Dret a Ser i Poliqroma), la responsable de Diversitat ha subratllat que són “_molt importants per a la nostra societat per la tasca social que realitzen, sent un suport i una ajuda per a tota la ciutadania_”.

D’altra banda, els diversos representants dels col·lectius LGTBI+ han explicat les respectives activitats que han planificat per a col·laborar en el  ‘Gandia Pride. Orgull Gandia 2021’. En aquesta línia, López ha mostrat la “_total col·laboració del col·lectiu CLGS amb la regidoria d’igualtat i Diversitat perquè Gandia siga una ciutat cada dia més lliure, diversa i igualitària_” i Valiente ha reivindicat “_el treball que encara queda per fer en matèria LGTBI+_”.

Les accions reivindicatives que l’Ajuntament de Gandia durà a terme per a celebrar l’Orgull són les següents:

*   Col·locació de banderes per diferents carrers de la ciutat;
*   Difusió a través de xarxes socials d’un vídeo explicatiu de les activitats que s’han preparat per a l’Orgull;
*   Il·luminació amb colors del arc de Sant Martí a diverses façanes d’edificis representatius de Gandia;
*   Desplegament de bandera LGTBI+ a la façana de l’Ajuntament i de l’edifici Tossal (àrea d’Igualtat, Diversitat i Polítiques Inclusives) elaborades amb punt de ganxo per i que forma part del projecte ‘Tejiendo Sororidad’, una iniciativa portada endavant pel col·lectiu de ‘Bolivianitas’.

Pel que fa a la programació conjunta entre el consistori i les diverses associacions, del 8 al 28 de juny es realitzaran 21 activitats culturals, lúdic-festives, educatives i reivindicatives organitzades per diversos àmbits de la ciutat com el cultural, comercial o educatiu, que estaran dirigides tant al públic infantil (compta comptes i jocs) com famílies i centres educatius de Primària de Gandia:

*   Exposicions de pintura i fotografia (Consell dels Joves de Gandia i àrea d’Igualtat).
*   Projeccions de Cine Pot (departament de Cultura) i curtmetratges del MOGA (Poliqroma associació).
*   Concerts de música amb artistes importants (Consell dels Joves de Gandia).
*   Concurs de travestisme (Consell dels Joves de Gandia).
*   Presentació de llibres i activitat de ‘Tejiendo Sororidad’ (àrea d’Igualtat, Dret a Ser) a la Biblioteca Central.
*   Recital de poesia a la Plaça Major organitzat per Saforíssims Societat Literària.
*   Curs d’autodefensa (àrea d’Igualtat).
*   Concurs de Comerç al Centre Històric al millor aparador decorat amb motius de l’Orgull (àrea d’Igualtat).
*   Punt violeta a l’Alqueria Laborde amb material de conscienciació i prevenció de la violència de gènere i lgtbifòbia.

Per a finalitzar l’amplia programació, el 28 de juny, Dia Internacional de l’Orgull, la Plaça Major acollirà un acte institucional de l’Orgull LGTBI+, on s’hi penjarà la bandera amb els colors de l’arc de Sant Martí i es llegirà un manifest reivindicatiu.

[Twittear](https://twitter.com/share)